b"\n_START_ARTICLE_\nSant Rom\xc3\xa0 de Sau\n_START_SECTION_\nEsgl\xc3\xa9sia de Sant Rom\xc3\xa0 de Sau\n_START_PARAGRAPH_\nL'esgl\xc3\xa9sia d'estil rom\xc3\xa0nic llombard est\xc3\xa0 datada al segle XI. \xc3\x89s d'una sola nau orientada de llevant a ponent amb absis i arcs llombards a la banda nord. T\xc3\xa9 adossat un campanar de tres pisos amb finestres geminades de capitell llis al segon pis, arquets llombards i dents de serra. Les finestres del tercer pis s\xc3\xb3n d'arc de mig punt i \xc3\xa9s cobert a quatre vessants._NEWLINE_Est\xc3\xa0 mig enrunada i es fa dif\xc3\xadcil distingir el cos de l'esgl\xc3\xa9sia primitiva de les edificacions posteriors annexes a ella. Al mur de tramuntana es conserven arquets llombards damunt els quals canvia l'aparell constructiu que fins aquell punt era de pedra ben engaltada i despr\xc3\xa9s \xc3\xa9s de c\xc3\xb2dols de riu. A ponent hi ha una finestra quadrada i tapiada. La volta est\xc3\xa0 ensorrada.\n_START_SECTION_\nEsgl\xc3\xa9sia nova\n_START_PARAGRAPH_\nL'esgl\xc3\xa9sia nova la va construir l'arquitecte Josep Maria Pericas en un estil ecl\xc3\xa8ctic. Est\xc3\xa0 situada en un tur\xc3\xb3 damunt el pant\xc3\xa0 de Sau. \xc3\x89s de nau \xc3\xbanica per\xc3\xb2 es marca el creuer tant a la planta com a l'al\xc3\xa7at. L'absis \xc3\xa9s de planta semicircular peraltada i amb finestres rectangulars dividint els espais amb columnes de pedra amb el capitell decorat. A la part esquerra hi ha una capella lateral adossada i a la part dreta hi ha l'habitatge del rector, que es comunica amb el temple. Als peus hi ha el cor. L'interior presenta una taula d'altar de marbre i un retaule, ambd\xc3\xb3s dissenyats per l'arquitecte Pericas._NEWLINE_La fa\xc3\xa7ana es troba orientada a sud-oest i t\xc3\xa9 el capcer triangular, amb una finestra de pedra decorada amb vitralls, al davant s'hi forma un atri. A la part esquerra del portal hi ha el campanar, de torre circular. \xc3\x89s constru\xc3\xafda amb pedra vista sense polir i de color gris\xc3\xb3s.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia vella fou consagrada l'any 1062 i pertany al rom\xc3\xa0nic llombard. Es va veure molt afectada pel terratr\xc3\xa8mol del segle XV i posteriorment fou reformada i ampliada, com es pot veure per la difer\xc3\xa8ncia d'aparell constructiu. Des de la construcci\xc3\xb3 del pant\xc3\xa0 de Sau a la d\xc3\xa8cada de 1960 roman negada sota les aig\xc3\xbces, per\xc3\xb2 en \xc3\xa8poques de sequera surt a la superf\xc3\xadcie._NEWLINE_Prop de la resclosa del pant\xc3\xa0 de Sau, a la part dreta del riu es bast\xc3\xad a partir del 1951 la nova esgl\xc3\xa9sia de Sant Rom\xc3\xa0, obra de l'arquitecte Josep Maria Pericas, on hi havia els xalets dels enginyers i algunes cases dels dirigents de les obres, i el lloc forma ara un petit nucli residencial. Respon a un estil ecl\xc3\xa8ctic amb molt \xc3\xbas de la pedra sense polir, tret caracter\xc3\xadstic de l'obra d'en Pericas._NEWLINE_Al poble antic el 1955 Ignacio F. Iquino (Ignasi Ferr\xc3\xa9s i Iquino) hi va rodar la major part de Camino cortado, i les imatges s\xc3\xb3n un excepcional document gr\xc3\xa0fic del poble ja abandonat, abans de la inundaci\xc3\xb3, encara amb totes les cases (amb vistes tamb\xc3\xa9 dels seus interiors), els carrers, els camins, els marges i els camps dels voltants."